’कनेए मन्दे भाग हे। उस्सी बी दरानी ने भड़काई ओड़े दा हा। भाद्रों दी इक रात्ती जिसलै बड़े जोरै दी बरखा बरा दी ही, ओ अपने जागतै गी लेइयै घरा बाह्र गेई उठी। मेरे सौह्रे हुन्दी इक मामी ही। दौं बरे पैह्लें गै उदा काल होआ हा। उदे घर इक कोठी ही। उसदे च जाइयै रौह्न लगी-गिद्दड़ें, कुत्तें, सप्पें ते डिडुएं कन्ने। में रोइयै आखेआ, ‘धतड़िए, तूं इयै किश करना हा तां इस घर आई गै की ही? बिनू गी बी तूं इत्थें गै लैन्दे आई? सौह्रे दी प्रतिष्ठा मिट्टी च रोलने आस्तै की तुली दी एं?’ पर उदी टैं भुञ्जां नेईं पेई। में पुच्छेआ, ‘खागी के?’ बोली, ‘सौह्रे हुन्दी माफी दी त्रौं घमां जिमीं चा अद्धी मेरी ऐ।’ ए सुनियै मनै च आया जे इत्थें गै सिर भन्नियै मरी जां। में फी आखेआ, ‘चन्दरियै, उदे कन्ने ते इक दिन बी नेईं कटोग। तुस ते भुक्खे मरी जागेओ, पर ए बिनू?’ उन्ने परता दित्ता, ‘दीदी, कन्हाई बसाक दे जागतै बारे बी ते सोचो हां। जेकर उसदे आंगर गै बिनू दर-दर घूम्मियै जिंदा रवै, तां बी ठीक ऐ।’